ROZHODNUTIE KOMISIE
z 28. júla 2008
o prijateľnosti oznámení týkajúcich sa obnovy zaradenia účinných látok azimsulfuron, azoxystrobín, fluroxypyr, imazalil, kresoxim-metyl, prohexadión-kalcium a spiroxamín do prílohy I k smernici Rady 91/414/EHS a o vytvorení zoznamu príslušných oznamovateľov
[oznámené pod číslom K(2008) 3855]
(Text s významom pre EHP)
(2008/656/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1),
so zreteľom na nariadenie Komisie (ES) č. 737/2007 z 27. júna 2007 ustanovení postupu pri obnove zaradenia prvej skupiny účinných látok do prílohy I k smernici Rady 91/414/EHS a vytvorení zoznamu týchto látok (2), a najmä na jeho článok 5,
keďže:
(1)
Smernicou 91/414/EHS sa ustanovuje, že zaradenie účinnej látky môže byť na požiadanie obnovené raz alebo viackrát na obdobie nepresahujúce 10 rokov.
(2)
Výrobcovia účinných látok uvedených v prílohe I k nariadeniu (ES) č. 737/2007 predložili oznámenia príslušným spravodajským členským štátom so žiadosťou o obnovu zaradenia uvedených účinných látok do prílohy I k smernici 91/414/EHS.
(3)
Príslušné spravodajské členské štáty zhodnotili oznámenia a oznámili svoje hodnotenia Komisii. Na základe týchto hodnotení sa oznámenia javia ako prijateľné.
(4)
Mená a adresy výrobcov, ktorých oznámenie sa ukázalo prijateľné, by Komisia mala uverejniť s cieľom zabezpečiť pre výrobcov možnosť skontaktovania sa na účel predloženia spoločnej dokumentácie.
PRIJALA TOTO ROZHODNUTIE:
Článok 1
Oznámenia predložené výrobcami uvedenými v prílohe sú prijateľné.
Mená a adresy príslušných výrobcov sú uvedené v prílohe.
Článok 2
Toto rozhodnutie je určené členským štátom.
V Bruseli 28. júla 2008